Dr MJ du Plessis Gereformeerde Kerk Bellville Datum: 9 April 2006 oggend)
Sing vooraf: Psalm 23:1, 3
Lofpsalm 92:6, 7
Na die wet bely ons voor God ons sondeskuld en bid vir vergewing van ons sondes met Ps. 19:4.
Doop op versoek van ’n Baptiste-kerk in Engeland
Na die doop net voor die Skriflesing en preek: Psalm 72:4, 9
Skriflesing: Markus 4
Teks: Markus 4: 26-29
En Hy het gesê: So is die koninkryk van God, soos wanneer ’n mens die saad in die grond gooi; en hy gaan slaap en staan op, nag en dag, en die saad spruit uit en word groot – hoe, weet hy self nie. Want vanself bring die aarde vrug voort, eers ’n halm, dan ’n aar, dan die volle koring in die aar. En wanneer die vrug dit toelaat, steek hy die sekel dadelik in, omdat die oes daar is. (Markus 4:26-29 AFR53)
NB vers 27: – hoe weet hy self nie!
Die saad groei vanself.
Hierdie gelykenis troos ons omdat dit leer dat die ewige krag van die Here ons altyd versorg.
Aan die een kant word ons geloof altyd versterk deur die werk van die Heilige Gees.
En aan die ander kant kom ons hele lewe tot wasdom onder die genadige versorging van God.
1. Die nood van die gelowiges
2. Die troos van God se versorging
Die Here Jesus het gepreek dat Hy gekom het om dié wat Hom in die geloof aanvaar te verlos.
Daar het toe baie mense tot die geloof gekom, maar hulle het nie genoeg geweet nie.
Hulle het ook nie alles verstaan wat die Here Jesus gepreek het nie.
Hulle het dus, net soos ons, ’n bepaalde geloofsnood ervaar.
Die Here gebruik nou die gelykenisse om al die mense wat sy prediking aanvaar het, op ’n besondere manier te leer (onderrig).
Hy het hulle geleer van die dinge van God en sy koninkryk wat hulle nie verstaan het nie – of wat tot op daardie oomblik toe nog nie duidelik aan hulle geopenbaar is nie.
Die Here het dus met gelykenisse die verborgenhede van die koninkryk van God vir die gelowiges oopgevou.
Die verdere doel van die gelykenisse is om ’n skeiding onder die sogenaamde gelowiges tot stand te bring.
Dit staan nie in die Markus-evangelie geskryf nie, maar die Evangelie van Matteus vertel dat die Here, nadat Hy die gelykenis van die saaier vertel het, vir die dissipels gesê het dat die bedoeling van die gelykenisse is om tweedeling onder die mense te bring.
Daarom spreek Ek tot hulle deur gelykenisse, omdat hulle, terwyl hulle sien, nie sien nie, en terwyl hulle hoor, nie hoor of verstaan nie. (Matteus 13:13 AFR53)
Die ware gelowiges en die valse gelowiges word van mekaar geskei, want die ware gelowiges verstaan wat die Here sê, terwyl die ongelowiges dieselfde woorde hoor, maar niks daarvan begryp nie!
Ons moet altyd die uitspraak van die Here Jesus in Matteus 13:10-17 onthou waar Hy gesê het:
En die dissipels het gekom en vir Hom gesê: Waarom spreek U tot hulle deur gelykenisse? Toe antwoord Hy en sê vir hulle: Omdat dit aan julle gegee is om die verborgenhede van die koninkryk van die hemele te ken, maar aan hulle is dit nie gegee nie. Want hy wat het, aan hom sal gegee word, en hy sal oorvloed hê; maar hy wat nie het nie, van hom sal weggeneem word ook wat hy het. Daarom spreek Ek tot hulle deur gelykenisse, omdat hulle, terwyl hulle sien, nie sien nie, en terwyl hulle hoor, nie hoor of verstaan nie. En aan hulle word die profesie van Jesaja vervul wat sê: Met die gehoor sal julle hoor en glad nie verstaan nie, en julle sal kyk en kyk, en glad nie sien nie. Want die hart van hierdie volk het stomp geword, en met die ore het hulle beswaarlik gehoor; en hul oë het hulle toegesluit, sodat hulle nie miskien met die oë sou sien en met die ore hoor en met die hart verstaan en hulle bekeer en Ek hulle genees nie. Maar julle oë is gelukkig, omdat hulle sien; en julle ore, omdat hulle hoor. Want, voorwaar Ek sê vir julle, baie profete en regverdiges het begeer om te sien wat julle sien, en het dit nie gesien nie, en om te hoor wat julle hoor, en het dit nie gehoor nie. (Matteus 13:10-17 AFR53)
Luister veral na die woorde:
Omdat dit aan julle gegee is om die verborgenhede van die koninkryk van die hemele te ken, maar aan hulle is dit nie gegee nie!
Die gelykenis maak dus ’n skeiding tussen die wat verstaan en die wat nie verstaan nie.
Kyk eerste na die genadekant van dit wat die Here hier openbaar:
Die wat in die Here Jesus Christus glo, en wat reeds in hulle harte die koms van die koninkryk van God ondervind, kry by die Here die gawe om meer van die prediking te verstaan wanneer hulle die Woord van die Here hoor.
Die Here kom die gelowiges in hulle geloofsnood te hulp omdat Hy deur die gelykenisse vir hulle nuwe insigte en die wonder van God se genade oopmaak (Matteus 13:16).
Vir die ongelowiges is die gelykenisse niksseggend. Vergelyk hierby Jesaja 6:9:
En Hy het gespreek: Gaan sê aan hierdie volk: Hoor altyddeur, maar verstaan nie, en sien altyddeur, maar bemerk nie. (Jesaja 6:9 AFR53)
Watter troos is daar vir ons in hierdie besondere gelykenis wat ons saam gelees het?
Die Here Jesus Christus vertel ’n gelykenis wat handel oor hoe koring uit saad uit ontwikkel tot ’n volwasse en ryp plante wat op die land geoes word.
Die saaier is die een wat die Woord van die Here verkondig.
Die saad is die Woord van die Here wat in ons groei totdat dit volwasse is.
Let op dat dit nie die saaier is wat die saad laat opkom en groei nie.
Die saaier strooi net die saad op die grond – dan is sy werk voltooi.
Hy kan die saad nie laat groei nie.
Tog groei die saad.
Daar vind ’n geheimsinnige werking plaas wat hyself nie verstaan nie.
Hy neem net waar dat die aarde vanself die halmpie uit die korrel laat uitspruit.
Hy sien hoe die plant ontwikkel en hoe daar ’n aar aan die stengel uitkom, en hoe die volle vrug ontwikkel.
Later is die koring ryp, en dan eers kan die landbouer weer iets doen:
Hy kom met sy sekel en hy oes.
Maar vandat hy geplant het totdat hy moes oes, kon hy geen bydrae lewer nie – ’n groot en onsigbare Mag het die koringkorrel tot ’n plant laat ontwikkel.
Net so, sê die Here Jesus Christus, gaan dit in die koninkryk van die hemele.
Die saaier (prediker) saai die Woord in die lewens van mense.
Dit beteken dat die Here predikers stuur om die evangelie aan mense te gaan preek.
Die woorde wat deur mense gehoor is, raak net soos die koringkorrel, weg in die grond.
Op ’n dag dan merk die saaier dat die woord besig is om te ontwikkel – hoe weet hyself nie.
Maar wat hy wel weet, is dat dit gebeur deur die geheimsinnige werking en krag van die Heilige Gees.
Die Bybel vorm altyd ’n eenheid, daarom moet ons hierdie gedeelte saamlees met 1 Korintiërs 3:6 waar Paulus sê dat dit God is wat wasdom skenk.
Ek het geplant, Apollos het natgemaak, maar God het laat groei. (1 Korintiërs 3:6 AFR53)
Hier is die troos: die saaier hoef hom nie te bekommer oor die ontwikkeling van die saad nie.
Ons moet ons ook nie bekommer dat die saaiwerk wat ons vir die Here doen sal misluk nie – ons is baie keer so bekommerd oor wat van ons kinders se geloof gaan word.
Elkeen van ons moet slegs getrou en goed ons werk voor die Here doen.
Die groei en die wasdom moet ons heeltemal aan God oorlaat.
Hy werk met almag wat onkeerbaar is.
Hy werk en laat dinge in ons geesteswêreld gebeur – hoe weet ons self nie.
Die Saaier is natuurlik in die eerste plek God self.
Dit is die Vader wat Homself openbaar, maar ook Christus wat hierdie gelykenis self vertel het.
Die Heilige Gees is God wat die Woord wat ons hoor of lees, in ons binneste laat ontkiem, groei en tot rypheid kom.
Die troos is dus dat die Here ons nooit vergeet nie.
Hy laat ons ook nooit alleen nie.
Hy is altyd daar om ons met sy ewige krag te versorg.
Dit is waar dat ons nie altyd weet hoe nie – dis te groot vir ons om te verstaan – maar ons moet weet dat God daar is en dat Hy die saad in ons laat ontkiem en groei.
Die Here is so ernstig met hierdie saak dat Hy sy Seun aan die kruis laat sterf het.
Een van die weldade wat ons deur die Here Jesus Christus se kruis ontvang, is dat die Seun van God aan ons die geloofskrag kan gee om teen die sonde te stry.
Nog een is dat Hy ons geloof laat ontwikkel.
Die Here Jesus Christus se kruisdood was onder andere om die onvolkomenheid wat ons in ons het dat ons nie ons geloof altyd na behore kan ontwikkel nie, te oorwin.
Daarom het die Vader en die Seun die Heilige Gees na ons toe gestuur.
God die Heilige Gees laat ons geloof elke dag groei.
Hy laat ons God se Woord verstaan – en daarmee saam al die beloftes daarin wat die Here aan ons gegee het.
Broeders en susters, die van u wat spanning deurmaak, of dit nou met julle kinders is, of met mekaar, of watter soort spanning ook al, weet dat God die groei in wasdom in gee.
Weet ook dat saam met wasdom die Here op sy tyd bekering en berou laat gebeur – ’n gebeurtenis wat die Here in elke uitverkore mens se lewe bewerk.
Sonder dat ons weet hoe, laat die Here ons groei – as ons in die geloof volhard, en altyddeur die Woord van God bestudeer en Hom opreg aanbid, laat Hy ons inderdaad elke dag beter mense word.
Onthou, oor ons hele lewe staan die genade en versorging van God in hoofletters geskryf. Die Here Self laat sy Woord in ons groei sodat ons kan glo en verstaan en moedig voortlewe tot die Hy kom.
Slotpsalm 125:1, 3
Datum: 9 April 2006 oggend)